KIRJALLINEN KYSYMYS E-2487/99 esittäjä(t): Richard Howitt (PSE) komissiolle. Sosiaaliasioista vastaavan pääosaston osallistuminen tarjouskilpailupolitiikkaan.



Virallinen lehti nro 225 E , 08/08/2000 s. 0146 - 0147



KIRJALLINEN KYSYMYS E-2487/99 esittäjä(t): Richard Howitt (PSE) komissiolle (16. joulukuuta 1999) Aihe: Sosiaaliasioista vastaavan pääosaston osallistuminen tarjouskilpailupolitiikkaan Miten sosiaaliasioista vastaava pääosasto osallistuu komission julkisia hankintoja ja sosiaalinäkökulmia koskevan tiedonannon laatimiseen? Madridin kaupunki on hyväksynyt lain, joka suosii julkisten hankintojen myöntämistä vammaisia työllistäville yrityksille. Rakennusyritysten liitto CNC on kuitenkin esittänyt komissiolle tätä lakia koskevan valituksen. Aikooko komissio tätä taustaa vasten varmistaa, että tiedonannosta käy selvästi ilmi, että paikallisviranomaisten toimet vähemmistöjen tukemiseksi ovat lainmukaisia ja että niitä olisi kaiken lisäksi edistettävä? Miten komissio ottaa tiedonannon laatimisen yhteydessä huomioon kannustusjärjestelmän, josta pääsevät osallisiksi yritykset, jotka noudattavat sosiaali- ja ympäristöalan normeja sekä ihmisoikeuksia koskevia normeja kolmansissa maissa Euroopan parlamentin 15. tammikuuta 1999 hyväksymän päätöslauselman (A4-0508/98)(1) mukaisesti (päätöslauselma EU:n normeista eurooppalaisille kehitysmaissa toimiville yrityksille: kohti eurooppalaisia menettelysääntöjä)? (1) EYVL C 104, 14.4.1999, s. 180. Frederik Bolkesteinin komission puolesta antama vastaus (4. helmikuuta 2000) Vaikka julkisista hankinnoista annettujen direktiivien tavoitteet ovat ensisijaisesti taloudellisia, sosiaaliset tavoitteet voidaan ottaa monella tavoin huomioon viranomaisten hankinnoissa julkisia hankintoja koskevan yhteisön lainsäädännön mukaisesti. Tilanteet, joissa sosiaalisilla perusteilla voi olla merkitystä julkisista hankinnoista tehtävien sopimusten tekomenettelyissä, mainitaan vihreässä kirjassa ja 11. maaliskuuta 1998 annetussa tiedonannossa julkisista hankinnoista EU:ssa(1). Komissio laatii selittävän tiedonannon, joka on tarkoitus hyväksyä vuoden 2000 kuluessa, sovellettavien periaatteiden selventämiseksi ja niiden olosuhteiden tarkentamiseksi, joissa sosiaalisten tavoitteiden huomioon ottaminen on mahdollista,. Madridin autonomisen kunnan osalta komissio pyytää arvoisaa parlamentin jäsentä tutustumaan vastaukseen, jonka komissio antoi Carnero Gonzalezin esittämään kirjalliseen kysymykseen E-185/99(2). Lisäksi komissio muistuttaa, että nykyisen lainsäädännön nojalla on vaikeaa hyväksyä sellaisia hankintasopimusten myöntämisperusteita, jotka liittyvät yrityksen rakenteeseen eivätkä niinkään tarjouksen laatuun. Tarjouseritelmässä voidaan tästä huolimatta asettaa julkisten hankintojen toteuttamiselle ehtoja, joissa otetaan huomioon sosiaalisten velvoitteiden täyttyminen. Ehtojen on oltava riittävän avoimia, eivätkä ne saa olla muiden jäsenvaltioiden tarjouksentekijöitä syrjiviä. Avoimuus varmistetaan esimerkiksi mainitsemalla kyseiset ehdot julkista hankintaa koskevassa ilmoituksessa tai tarjouseritelmässä. Julkisista hankinnoista annetut direktiivit sisältävät myös mahdollisuuden sulkea pois tarjouksentekijät, jotka eivät noudata velvoitteitaan tai sosiaalialan lainsäädäntöä. Komissiossa valmisteltavana olevassa uudessa varainhoitoasetuksessa on tarkoitus ottaa käyttöön mahdollisuus sellaisten tarjouksentekijöiden poissulkemiseen, jotka eivät ole noudattaneet sosiaalisiin kysymyksiin liittyviä velvoitteitaan tai jotka ovat syyllistyneet petolliseen toimintaan tai korruptioon. Nämä ehdot koskisivat sekä komission julkisista hankinnoista tekemiä sopimuksia että yhteisön talousarviosta rahoitettavia hankintasopimuksia. (1) KOM(98) 143 lopullinen. (2) EYVL C 341, 29.11.1999.